SKRIFTLIG FORESPØRGSEL E-0765/02

af Alexander de Roo (Verts/ALE) og Inger Schörling (Verts/ALE) til Kommissionen

(19. marts 2002)

Om: Fremme af test uden brug af forsøgsdyr

Med henblik på at nå det overordnede mål om bæredygtig udvikling har Kommissionen opført en række målsætninger i hvidbogen om strategi for en ny kemikaliepolitik, som skal opfyldes, hvis målet om en bæredygtig udvikling af kemikalieindustrien inden for rammerne af det indre marked skal opnås. Disse målsætninger omfatter beskyttelse af menneskets sundhed og miljøet samt fremme af tester uden brug af forsøgsdyr.

I den sammenhæng understregede Kommissionen, at nøjagtig viden om stoffernes iboende egenskaber og om eksponeringen som følge af en bestemt anvendelse og bortskaffelse er en absolut forudsætning for beslutninger om sikker håndtering af kemiske stoffer. Dette rejser spørgsmålet om, hvorledes denne absolutte forudsætning kan opfyldes mest effektivt og hurtigst, samtidig med at tester på forsøgsdyr begrænses, også med henblik på at stoppe den vedvarende ukontrollerede afprøvning af millioner af tons kemikalier på mennesker og miljøet i almindelighed.

Samtidig burde man følge en række strategier, bl.a. dem der er opført i Europa-Parlamentets beslutning (A5-0356/2001) om en ny kemikaliepolitik:

- Obligatorisk udveksling af data mellem virksomheder og lande vedrørende eksisterende oplysninger om kemikalier, herunder dannelse af konsortier inden for branchen med henblik på at undgå overlapninger af forsøg;

- forbud mod anvendelse af dyreforsøg i tilfælde, hvor der findes alternative undersøgelsesmetoder, og afsættelse af flere ressourcer til fremme af udviklingen og valideringen af alternative undersøgelsesmetoder;

- en trindelt afprøvningsstrategi, der ikke indebærer anvendelse af dyr, men gør fuldt brug af computermodeller, der beregner farer ud fra kemiske strukturer (QSAR), samt fysiske og kemiske undersøgelser til bestemmelse af persistens og bioakkumulering og af in vitro-kaskadeundersøgelser;

- gruppering af stoffer til evalueringsformål;

- udfasning af persistente og bioakkumulerende stoffer uden det supplerende krav om toksiske data.

Hvorledes vurderer Kommissionen hver enkelt af disse strategiers effektivitet med hensyn til henholdsvis fremskaffelse af de nødvendige data og begrænsning af dyreforsøg?

Hvilke af disse strategier har Kommissionen til hensigt at anvende og på hvilken måde?

Svar afgivet på Kommissionens vegne af Margot Wallström

(30. april 2002)

Kommissionen er nu ved at udarbejde et forslag til retsakt, som baseres på hvidbogen Strategi for en fremtidig kemikaliepolitik(1) under behørig hensyntagen til Europa-Parlamentets beslutning (A5-0356/2001) og Rådets konklusioner.

De strategier med henblik på at minimisere dyreforsøg, som der henvises til i den ovennævnte beslutning, tages alle med i betragtning under udarbejdelsen af den nye retsakt. Endvidere har Kommissionen haft indgående samråd med en række forskellige arbejdsgrupper med repræsentanter for de forskellige involverede parter, herunder repræsentanter for dyrebeskyttelsesorganisationer, medlemsstaternes myndigheder samt erhvervslivet, om en række tekniske spørgsmål i forbindelse med omsætning af hvidbogens strategi i handling. En af disse arbejdsgrupper har behandlet spørgsmålet om dyreforsøg, og der bliver under udarbejdelsen af den nye retsakt taget hensyn til dens drøftelser.

Når Kommissionen har udarbejdet sit forslag til retsakt, forelægges det for Europa-Parlamentet og Rådet ifølge proceduren med fælles beslutningstagning. Bestemmelserne om dyreforsøg kan da drøftes indgående med alle de involverede parter som led i den generelle debat om den nye lovgivning.

(1) KOM(2001) 88 endelig udg.